吳太清有遠役以詩寄別次韻
作者：釋道璨
朝代：宋

paragraphs: 宇宙入八窗，芙蓉製衣裳。
兩眼挂萬古，深柱書傳香。
筆端膚寸合，要作天下凉。
餘事亦演雅，簸弄正未妨。
顛倒走百怪，陸離羅衆芳。
氣焰壓牛斗，何止萬丈光。
笑他兒女曹，白道空茫茫。
秋風三尺劍，塵土壓下方。
斫却月中桂，及此鬢未蒼。
我欲援北斗，酌以椒桂漿。
文章於此道，太山一毫芒。
洙泗到伊洛，波瀾正泱泱。
多少遡流人，褰裳復回翔。
孰知方寸間，一葦直可航。
勉哉吳夫子，此事當毋忘。